Vello Sillam
Vello Sillam (13. august 1926 Tallinn – 19. oktoober 2009 Tallinn) oli eesti ettevõtja ja fotograaf. Sillam sattus 1929. aastal isa surma tõttu Aaspere lastekodusse. 1940. aastal lõpetas ta kohaliku 6-klassilise algkooli ja astus Tallinna Reaalkooli. Õpingute võimaldamiseks maksis lastekodu esimesel õppeaastal toetust, suvel käis ta tööl. 1944. aastal ostis ta esimese fotoaparaadi. 1944/1945. õppeaasta jäi vahele, sest ta mobiliseeriti Saksa sõjaväkke ja saadeti Saksamaale pioneerpataljoni väljaõppele. Teinud läbi Tšehhi põrgu, sattus ta Punaarmee vangilaagrisse, kust õnnestus põgeneda tänu saksa keele oskusele. Sillam naasis Eestisse 1945. aasta juulis ja jätkas õpinguid Tallinna 2. Keskkoolis, mille lõpetas 1946. aastal, astus Tallinna Polütehnilise Instituudi majandusteaduskonda, kust ta Saksa sõjaväes teenimise avastamise tõttu 1950. aastal eksmatrikuleeriti. Sillam oli alates 1950. aastast välisfotograaf, hiljem fototöökoja juhataja, samal ajal hakkas tegelema värvifototöödega. 1951. aastal ta abiellus ning kaasas fototööle ka abikaasa Õie. 1972. aastal asutas Sillam toonase teeninduskombinaat Harju kattevarjus oma isikliku värvifototöökoja Alfa aadressil Pärnu mnt 62a. Sillam rajas ja teostas nii-öelda lepingulise töö nime all edukalt eraettevõtlust Eesti NSV tingimustes, olles diapositiivide ja ORWO värvifilmide maaletooja. 1990. aastal asutas Sillam oma fotolabori baasil aktsiaseltsi Alfa, 1997. aastal pani ta poe kinni. Sillami suur kirg oli fotoaparaatide kogumine, tema erakogus oli 300 erisugust aparaati. Sillam seotas 2000. aastal Aaspere mõisa koos 39 hektari maaga 100 000 krooni eest ja alustas koos teiste lastekodus olnutega peahoone ümberehitamist hotelliks, ent kohalik muinsuskaitse peatas ehitamise vajalike dokumentide puudumise tõttu. Sillam vaidlustas edutult muinsuskaitse otsuse kohtus ja müüs 2003. aasta lõpus mõisa 3,1 miljoni krooni eest ära. 2005. aasta 26. jaanuaril moodustas Sillam mõisa müügist saadud raha eest Eesti Rahvuskultuuri Fondi alafondina Tallinna Reaalkooli Vello Sillami Fondi, mille eesmärgiks on toetada vähekindlustatud hea õppeedukusega Tallinna Reaalkooli õpilasi.